টেনিসে ডোপিং-এর শিকড় কি অনেক গভীর? এই প্রশ্নের জন্ম দিয়েই বিশ্বের এক নম্বর টেনিস তারকা নোভাক জকোভিচ নতুন বোমা ফাটালেন। অস্ট্রেলিয়া ওপেন শুরুর দিনেই জকোভিচ বলেছেন, তাঁর কাছেও একবার ম্যাচ ফিক্সিং-এর প্রস্তাব এসেছিল। তবে সেটা কেরিয়ারের শুরুর দিকে বলে দাবি করেছেন তিনি। ডোপিং নিয়ে বিতর্কের মধ্যেই জাকোভিচের স্বীকারোক্তি এই ইস্যুতে নিঃসন্দেহে নতুন মাত্রা যোগ করবে।  
সম্প্রতি দু’টি সংবাদসংস্থা অভিযোগ তুলেছে, ১৬ জন টেনিস তারকা ম্যাচ ফিক্সিং-এর সঙ্গে যুক্ত। এঁদের মধ্যে বেশ কয়েকজন গ্র্যান্ড স্ল্যাম জয়ীও রয়েছেন বলে দাবি। এর পরেই অ্যাসোসিয়েশন অব টেনিস প্রফেশনালস-এর পক্ষে এই অভিযোগ নস্যাৎ করা হয়েছে। কিন্তু জকোভিচ মুখ খোলায় ওই দুই সংবাদমাধ্যমের দাবি আরও জোর পেল। তিনি বলেছেন, ২০০৭ সালে সেন্ট পিটার্সবার্গে প্রথম রাউন্ডের ম্যাচ ছেড়ে দেওয়ার প্রস্তাব পেয়েছিলেন। তবে সরাসরি নয়।
জকোভিচ বলেছেন, ‘‘আমাকে সরাসরি প্রস্তাব দেওয়া হয়নি। আমার সঙ্গে সেই সময়ে কাজ করত, এমন লোকের কাছে প্রস্তাব আসে।’’ মেলবোর্নে সোমবার সাংবাদিকদের তিনি আরও বলেছেন, ‘‘সঙ্গে সঙ্গেই সেই প্রস্তাব উড়িয়ে দেওয়া হয়। আমার কাছে ওই প্রস্তাবকারী পৌঁছতেই পারেনি। তবে গত ছয়-সাত বছরে এমন প্রস্তাব আর আসেনি। আর আমার কাছে সরাসরি কোনও প্রস্তাব কখনওই আসেনি।’’